Bjarne Laustsen (S), 2011-12-20:
Tak, formand.
De Konservative skal have stor ros for, at de, så kort tid efter at de har forladt regeringssamarbejdet, kommer og melder en ny kurs ud for det frivillige arbejde.
Man kan simpelt hen høre, at lænkerne er blevet løsnet, og at man har lyst til at gøre det, man gerne vil.
Det er sådan, at der bliver udført et arbejde for, hvad der svarer til 110.000 fuldtidsstillinger i Danmark, og jeg tror faktisk, at alle – også herinde i Folketingssalen – har udført rigtig meget arbejde, f.eks. som bestyrelsesmedlem i en partiforening, i en konservativ vælgerforening osv. osv.
Og det er der ingen begrænsninger for.
Det, der er problemet – og det er her, det opstår – er, at hvis man er frivillig og man går hen og mister sit arbejde i sit hovederhverv, ja, så bliver man lige pludselig omfattet af nogle regler, som nogle siger er snærende, men som indtil juni måned var perfekte, og der skulle ikke gøres noget ved dem.
Derfor er jeg selvsagt enig med min minister i, at det er godt, at den nye regering siger: Er der nogen ting, så kigger vi på dem; nu tager vi kontakt til de frivillige organisationer og hører, om de har nogen konkrete eksempler, for hvis vi skal lave lovgivningen om, skal det selvfølgelig ske på et oplyst grundlag; sådan må det være, når vi laver nogle ting om.
Det er sådan, at der er rigtig, rigtig mange ting, som det kunne være værd at fremhæve i forbindelse med det frivillige arbejde.
Vi er, ligesom ministeren var inde på det, selvfølgelig bekymrede for den sondring, der kan være mellem, hvornår det er almindeligt lønarbejde, og hvornår det er frivilligt arbejde.
Der kunne sikkert være kommuner, der havde lyst til at skære ned og så besætte stillingerne med frivillig arbejdskraft.
En af de ting, som det konservative forslag går ud på, er – og det skriver man direkte – at der overhovedet ikke skal være nogen fradrag i forbindelse med frivilligt arbejde, og derfor var ministerens eksempel med de 37 timer, og om det så var nok, at man bare stod til rådighed og ikke skulle modregnes, relevant at nævne i den forbindelse.
Der blev også givet et tilsagn, at man vil kigge på, om der er en forskellig praksis i a-kasserne, og hvis der er det, skal der selvfølgelig ændres på det.
Så jeg tror, vi når frem til, at vi alle sammen kan være enige om, at det frivillige arbejde er rigtig, rigtig godt.
For mit eget vedkommende har jeg den fornøjelse at være frivillig og har været det faktisk hele mit liv, f.eks. som tillidsmand og en lang række andre ting.
I dag beklæder jeg posten som præsident for redningsberedskabet, og der er 7.000 frivillige, der løser alle mulige forskellige slags opgaver i forbindelse med brand, redning, førstehjælp osv., og det er jo godt.
Men der er selvfølgelig også et regelsæt, der handler om situationen, hvis der er nogen af dem, der mister deres arbejde, og derfor var der den bemærkning tidligere til Venstres ordfører om, at noget af det, vi snakkede meget om i sidste valgperiode, netop var, hvordan det skal modregnes, når der er nogle mennesker, der hjælper andre.
Og der kan jeg forstå, at der også er nye toner fra De Konservative, og det bliver jeg selvfølgelig nødt til at vente på at høre, til den konservative ordfører får ordet.
Men det skulle da glæde os meget, hvis det er sådan, at vi måske kan få løst den problemstilling i samme omgang som det her.
Så vi er i Socialdemokratiet rigtig, rigtig godt tilfredse med, at der bliver udført meget frivilligt arbejde, og at folk ud over deres fuldtidsarbejde også ser sig i stand til at løse rigtig, rigtig mange opgaver i vores samfund.
Det er med til at give den sammenhængskraft i vores samfund, som vi har behov for.
Og i de tilfælde, hvor folk er ledige i kortere eller længere tid, er vi også parat til at kigge på – så længe folk står til rådighed, – hvordan og hvorledes de kan udøve noget frivilligt arbejde.
For det er selvfølgelig bedre, at man holder sig i gang med noget i stedet for ingenting at lave.
Jeg kan heller ikke helt lade være med ironisk at sige nu, hvor det er så kort tid efter, at man har skiftet standpunkt, at problemet bliver mindre, efterhånden som dagpengeperioden bliver kortere og efterlønsperioden bliver sat ned fra 5 år til 3 år.
Så det problemsæt, De Konservative rejser den her sag på, må jo så blive næsten halveret.
Ikke desto mindre vil vi gerne være med til at kigge på tingene.
Men jeg vil benytte lejligheden til, når den konservative ordfører kommer på talerstolen, at spørge, om det virkelig er meningen, at man slet ikke vil have nogen timemodregningsregler, som der ellers er i dag på 4 timer.